[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.3.2006

KOM(2006) 131 endelig

2003/0175 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til

EUROPA-PARLAMENTETS OG RÅDETS DIREKTIV om ændring af direktiv 1999/62/EF om afgifter på tunge godskøretøjer for benyttelse af visse infrastrukturer

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0175 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til

EUROPA-PARLAMENTETS OG RÅDETS DIREKTIV Europa-Parlamentets og Rådets direktiv om ændring af direktiv 1999/62/EF om afgifter på tunge godskøretøjer for benyttelse af visse infrastrukturer

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om ændringer, som Europa-Parlamentet har foreslået ved andenbehandlingen. Kommissionen udtaler sig i det følgende om de af Parlamentet foreslåede ændringer.

2. BAGGRUND

Tidspunkt for forslagets forelæggelse for Europa-Parlamentet og Rådet (dokument KOM(2003) 448 endelig – C5–0351/2003 - 2003/0175(COD): | 28. juli 2003 |

Tidspunkt for Det Europæiske Økonomiske og Sociale Udvalgs udtalelse: | 3. juni 2004 |

Tidspunkt for Europa-Parlamentets udtalelse ved førstebehandlingen: | 20. april 2004 |

Tidspunkt for vedtagelse af den fælles holdning med kvalificeret flertal: | 6. september 2005 |

Tidspunkt for Europa-Parlamentets udtalelse ved andenbehandlingen: | 15. december 2005 |

3. FORMÅLET MED FORSLAGET

I overensstemmelse med hvidbogen om den europæiske transportpolitik frem til 2010[1] foreslog Kommissionen efter anmodning fra Det Europæiske Råd i december 2002 og marts 2003 en ændret version af direktiv 1999/62/EF om afgifter på tunge godskøretøjer. Forslaget er i overensstemmelse med Kommissionens politik for afgifter på transportinfrastruktur, der går ud på at udvikle en harmoniseret EU-tilgang til afgifter på alle former for transport. Grundlaget for transportafgifter bør være de omkostninger, transporten til stadighed påfører brugerne, skatteyderne og samfundet som sådant.

Direktiv 1999/62/EF er det nuværende grundlag for afgifter på tunge godskøretøjer. Da medlemsstaterne imidlertid i stigende grad går bort fra disse afgiftsordninger (vignetter) til fordel for vejafgifter, er der behov for at ajourføre direktivet og udbygge og klarlægge grundlaget for vejafgifterne for at sikre, at den nuværende brogede blanding af afgiftsordninger udvikler sig på en gennemsigtig og harmoniseret måde. Desuden er der brug for at justere grundlaget for vejafgifterne for at øge mulighederne for at skaffe midler til investeringer i ny transportinfrastruktur.

Kommissionens forslag til ajourføring af direktiv 1999/62/EF tilsigter disse mål. For at forbedre og harmonisere grundlaget for afgiftsopkrævning:

- fastsætter det, at afgiftsordningernes omkostningsgrundlag skal omfatte omkostningerne i forbindelse med anlæggelse, drift, vedligeholdelse og udbygning af vejnettet samt udækkede omkostninger i forbindelse med ulykker;

- forbedrer det mulighederne for at differentiere afgifterne og indfører en metode, hvorefter der kan foretages en gennemsigtig omkostningsvurdering;

- udvider det direktivets anvendelsesområde til at omfatte flere erhvervskøretøjer (fra 3,5 t) og flere veje (det transeuropæiske vejnet og alternative ruter).

For at medvirke til at opfylde transportinfrastrukturens finansieringsbehov:

- sammenkæder det afgifterne med omkostningerne ved vedligeholdelse og udbygning af infrastrukturen;

- kræver det, at indtægterne skal bruges til vedligeholdelse og udbygning af transportinfrastrukturen;

- tillader det afgiftsforhøjelser, når indtægterne skal bruges til alternative infrastrukturinvesteringer i den samme TEN-korridor.

4. KOMMISSIONENS UDTALELSE OM DE AF PARLAMENTET VEDTAGNE ÆNDRINGSFORSLAG

Kommissionen kan acceptere alle ændringsforslag, som Parlamentet vedtog ved andenbehandlingen. De er resultatet af en kompromistekst, der blev aftalt mellem Europa-Parlamentet og Rådet med henblik på direktivets vedtagelse ved andenbehandlingen. Ændringsforslagene støtter den tilgang, Kommissionen har foreslået, og imødekommer de tanker, Kommissionen gør sig om det geografiske anvendelsesområde og de eksterne omkostninger.

Ændringsforslag om det geografiske anvendelsesområde (43, 44, 51, 52, 53, 54) : Disse ændringsforslag opstiller regler for behandlingen af forskellige vejtyper inden for direktivet. Direktivets regler gælder for TEN. Medlemsstaterne skal underrette Kommissionen om afgifter på andre hovedveje, men direktivet indeholder ingen regler for biveje.

Ændringsforslag om eksterne omkostninger (37, 41, 42, 49, 50) : Disse ændringsforslag fremhæver betydningen af at internalisere eksterne omkostninger og opfordrer Kommissionen til at udføre modelberegninger og konsekvensanalyser af internaliseringen af eksterne omkostninger senest to år efter direktivets ikrafttrædelse.

Ændringsforslag 32 om afgiftsvariation : Dette ændringsforslag muliggør afgiftsvariationer i forhold til NOx- og PM-emissioner og gør det obligatorisk at variere vejafgiften efter emissioner fra 2010.

Ændringsforslag om køretøjstype (39, 40, 55) : Disse ændringsforslag fjerner “tunge” i tunge godskøretøjer, da direktivets anvendelsesområde er blevet ændret til at omfatte køretøjer af en vægt på mellem 3,5 og 12 t frem for blot køretøjer på over 12 t som i direktiv 1999/62/EF.

Ændringsforslag om vejafgifter i byområder (33, 35) : Disse ændringsforslag tydeliggør, at direktivets regler ikke gælder for vejafgifter i byområder, så medlemsstaterne frit kan opkræve sådanne afgifter i overensstemmelse med traktatens bestemmelser.

Andre ændringsforslag (34, 36, 38, 45, 46, 47, 48) : De omfatter mindre ændringer af andre dele af teksten, der vedrører kompensation, øremærkning, maksimumssatser for eurovignetter og ikke-forskelsbehandling.

Kompromistekstens vedtagelse blev fremmet af den erklæring, Kommissionen afgav på Europa-Parlamentets plenarmøde i december 2005 (jf. bilag).

5. KONKLUSION

I medfør af EF-traktatens artikel 250, stk. 2, ændrer Kommissionen sit forslag som anført ovenfor.

Bilag: Kommissionens erklæring på Europa-Parlamentets plenarmøde den 13. december 2005

INTERNALISERING AF EKSTERNE OMKOSTNINGER

Erklæring fra kommissær Barrot

Hvad analysen af internaliseringen af de eksterne omkostninger angår, glæder det mig at kunne erklære , at Kommissionen vil kunne udarbejde og offentliggøre de af Parlamentet ønskede modelberegninger og konsekvensanalyser inden for to år. På dette grundlag vil Kommissionen kunne evaluere behovet for senere foranstaltninger på dette område.

[1] KOM(2001) 370 af 12.9.2001.